Tallinn-Tartu maantee ääres, Paunküla veehoidla ümbruses, paiknevad tugevasti liigestatud reljeefiga Paunküla  mäed. Üks osa siinsetest radiaalsetest oosidest paikneb piklike saartena veehoidlas ning neid tuntakse Seapilli mägedena. Need mitmesaja meetri pikkused ja kuni 20 m üle veepinna kerkivad järsunõlvalised saared meenutavad Punkaharju oosiahelikku Soomes. Vahe-Eesti tasandike pilkupüüdvamate pinnavormide hulka kuuluvad veel Pühamäe radiaalne oos ja Kemba liiviku järsk põhjanõlv Kõrvemaa loodeosas ning Paluküla otsamoreen ja mõhnastik Kõnnumaal.